กรุงไทยลดดอกเบี้ยบ้านช่วยน้ำท่วม
กรุงไทยออกมาตรการช่วยเหลือลูกค้าสินเชื่อบ้านที่ถูกน้ำท่วม ลดดอกเบี้ยให้ 1 ปี ชำระเงินต้นล้านละ 1,000 บาท
7 พ.ย. 2559

กรุงไทยออกมาตรการช่วยเหลือลูกค้าสินเชื่อบ้านที่ถูกน้ำท่วม ลดดอกเบี้ยให้ 1 ปี ชำระเงินต้นล้านละ 1,000 บาท
นายลือชัย ชัยปริญญา ผู้ช่วยกรรมการผู้จัดการใหญ่อาวุโส สายงานกลยุทธ์และผลิตภัณฑ์รายย่อยธนาคารกรุงไทย เปิดเผยว่า ธนาคารได้เล็งเห็นถึงความเดือดร้อนของลูกค้าที่ได้รับผลกระทบจากปัญหาอุทกภัย โดยเฉพาะในพื้นที่จังหวัดเพชรบุรีและประจวบคีรีขันธ์ รวมถึงในหลายๆ พื้นที่ที่ประสบอุทกภัยก่อนหน้านี้ ดังนั้น ธนาคารจึงได้ออกมาตรการช่วยเหลือลูกค้าสินเชื่อเพื่อที่อยู่อาศัย ด้วยการปรับลดอัตราดอกเบี้ยให้กับลูกค้าเป็นระยะเวลา 1 ปี โดยธนาคารไม่คิดดอกเบี้ยและให้ชำระเงินต้นเพียงล้านละ 1,000 บาท เป็นเวลา 3 เดือน รวมทั้ง ปรับลดอัตราดอกเบี้ยลงอีก 0.25% ต่อปี ในเดือนที่ 4 – 12 
ทั้งนี้ ลูกค้าสินเชื่อเพื่อที่อยู่อาศัยที่ได้รับผลกระทบจากปัญหาอุทกภัย สามารถยื่นขอลดดอกเบี้ยได้ที่สาขาที่มีบัญชีเงินกู้ ได้ตั้งแต่วันนี้ ถึง 31 มกราคม 2560